b'\n_START_ARTICLE_\nMyrskyl\xc3\xa4\n_START_SECTION_\nPernajan kappeliseurakunta\n_START_PARAGRAPH_\nMyrskyl\xc3\xa4 on 1200-luvulla ollut osa Porvoon seurakuntaan kuulunutta Pernajan kappeliseurakuntaa. Virolaisella Padisen luostarilla oli patronaattioikeus Porvoon maaseurakuntaan vuodesta 1351 alkaen. T\xc3\xa4lt\xc3\xa4 ajalta Myrskyl\xc3\xa4ss\xc3\xa4 on munkkeihin viittaavia paikannimi\xc3\xa4, kuten Munkbrink, Munkbro \xc3\xa4ng, Munkb\xc3\xa4ck \xc3\xa4ngen ja piispaan viittaava Pisp\xc3\xa4ngen. Padisen luostarin oikeudet siirrettiin Turun hiippakunnalle vuonna 1428._NEWLINE_Hallila on mainittu asiakirjoissa ensimm\xc3\xa4ist\xc3\xa4 kertaa l\xc3\xa4hteiden mukaan vuonna 1403 ja Myrskyl\xc3\xa4 vuonna 1485. Myrskyl\xc3\xa4n nimi kirjoitettiin tuolloin muodossa M\xc3\xb6rskeby tai M\xc3\xb6rsk\xc3\xb6le. Kaikki Myrskyl\xc3\xa4n seitsem\xc3\xa4n maarekisterikyl\xc3\xa4\xc3\xa4 (Hallila, Hy\xc3\xb6vinkyl\xc3\xa4, Jaakkola, Kankkila, Kreivil\xc3\xa4, Myrskyl\xc3\xa4nkyl\xc3\xa4 ja Pakila) ovat mainitut kirjallisissa l\xc3\xa4hteiss\xc3\xa4 1540-luvulle tultaessa.\n_START_SECTION_\nKirkkoherran pit\xc3\xa4j\xc3\xa4\n_START_PARAGRAPH_\nMyrskyl\xc3\xa4n ensimm\xc3\xa4inen kirkko rakennettiin joko vuonna 1604 tai 1611, Myrskyl\xc3\xa4n ollessa viel\xc3\xa4 Pernajan evankelis-luterilaisen seurakunnan kappeliseurakuntana. Turun piispa (1627\xe2\x80\x931652) Isaacus Rothovius (1572\xe2\x80\x931652) p\xc3\xa4\xc3\xa4tti vuonna 1633, ett\xc3\xa4 Myrskyl\xc3\xa4st\xc3\xa4 muodostetaan Pernajan seurakunnasta riippumaton itsen\xc3\xa4inen Myrskyl\xc3\xa4n seurakunta. Ruotsin kuningatar Kristiina vahvisti t\xc3\xa4m\xc3\xa4n p\xc3\xa4\xc3\xa4t\xc3\xb6ksen vuonna 1636._NEWLINE_Myrskyl\xc3\xa4n ensimm\xc3\xa4iseksi kirkkoherraksi kuningatar m\xc3\xa4\xc3\xa4r\xc3\xa4si Mikael Matiuksenpoika Buscheruksen vuodesta 1636 alkaen. Myrskyl\xc3\xa4n ensimm\xc3\xa4inen kirkko paloi ja toinen kirkko rakennettiin vuoteen 1639 menness\xc3\xa4 samalle alueelle kuin nykyinen. Kolmas ja samalla nykyinen kirkko rakennettiin 1803. Buscherus on toistaiseksi pisimp\xc3\xa4\xc3\xa4n Myrskyl\xc3\xa4n evankelis-luterilaista seurakuntaa palvellut kirkkoherra. Toiseksi pisimp\xc3\xa4\xc3\xa4n on toiminut Hagfors 1900-luvun alkupuolella._NEWLINE_Kuningatar Kristiina lahjoitti vuosina 1636 ja 1638 Myrskyl\xc3\xa4st\xc3\xa4 41 taloa kenraali Arvid Forbuksen veljelle Matias Forbukselle. Porvoossa sijaitsevasta \xc3\x85n\xc3\xa4sin kartanosta kotoisin ollut Forbus perusti Kirkkoj\xc3\xa4rven pohjoispuolelle s\xc3\xa4teritilaksi Myrskyl\xc3\xa4n kartanon. Lahjoitus alkuper\xc3\xa4isess\xc3\xa4 muodossaan peruutettiin ja vuonna 1863 kartanosta tuli ratsus\xc3\xa4teritila, jolla oli verovapauden vastikkeeksi velvoite yll\xc3\xa4pit\xc3\xa4\xc3\xa4 kruunun palvelukseen jatkuvasti valmiina kolme ratsuv\xc3\xa4kisotilasta hevosineen ja varusteineen.\n_START_SECTION_\nPorvoon piispan anneksiseurakunta\n_START_PARAGRAPH_\nVuonna 1743 Ruotsi h\xc3\xa4visi Ven\xc3\xa4j\xc3\xa4n kanssa k\xc3\xa4ydyn hattujen sodan. Turun rauhassa Ruotsin kuningaskunta k\xc3\xa4rsi suurta Pohjan sodan Uudenkaupungin rauhaa suuremmat aluemenetykset. Ne aiheuttivat Porvoon hiippakunnan piispalle verotulojen menetyksi\xc3\xa4, joten Myrskyl\xc3\xa4n seurakunta muutettiin 1747 anneksiseurakunnaksi, piispan palkkapit\xc3\xa4j\xc3\xa4ksi, jonka kirkkoherrana toimi Porvoon piispa. K\xc3\xa4yt\xc3\xa4nn\xc3\xb6ss\xc3\xa4 sijaiskirkkoherra huolehti kirkollisista teht\xc3\xa4vist\xc3\xa4 ja piispa itse johti pit\xc3\xa4j\xc3\xa4nkokouksia. Ajoittain my\xc3\xb6s varapastorilla, sijaiskirkkoherrallakin, saattoi olla oma apulainen.\n_START_SECTION_\nKunnallisasetuksen 1865 mukainen maallinen kunta\n_START_PARAGRAPH_\nMaaseudulla pit\xc3\xa4j\xc3\xa4nkokoukset p\xc3\xa4\xc3\xa4ttiv\xc3\xa4t seurakunnan asioiden lis\xc3\xa4ksi my\xc3\xb6s maallisista asioista vuoteen vuoden 1865 kunnallisasetukseen saakka. Pit\xc3\xa4j\xc3\xa4nkokouksen tilalle tuli ensin kuntakokous ja my\xc3\xb6hemmin kunnanvaltuusto. Kunta-asetuksen j\xc3\xa4lkeenkin Suomen evakelis-luterilaisen kirkon seurakunnista eriintyneit\xc3\xa4 maallisia kuntia kutsuttiin edelleen pit\xc3\xa4jiksi, vaikka ne jo olivat kuntia.\n_START_SECTION_\nMyrskyl\xc3\xa4n kunta\n_START_PARAGRAPH_\nMyrskyl\xc3\xa4n kunta hallintos\xc3\xa4\xc3\xa4nt\xc3\xb6ns\xc3\xa4 mukaisesti muodostuu Myrskyl\xc3\xa4n kunnanvaltuustosta ja kunnanhallituksesta. Kunnanhallituksen esittelij\xc3\xa4 on kunnanjohtaja. Lis\xc3\xa4ksi toimintojen mukaan hallinto muodostuu osastoista, joita ovat yleishallinto-osasto, sivistysosasto ja tekninen osasto.  Kunnanvaltuuston lautakuntia ovat valtuuston vaalilautakunta, tarkastuslautakunta, keskusvaalilautakunta ja kasvatuslautakunta. Lis\xc3\xa4ksi ovat suomenkielinen ja ruotsinkielinen koulujaosto, kirjasto- ja vapaa-ajanlautakunta, tekninen lautakunta, johon liittyy yksityistiejaosto._NEWLINE_Myrskyl\xc3\xa4n kunnalla on lakis\xc3\xa4\xc3\xa4teinen ymp\xc3\xa4rist\xc3\xb6lautakunta yhdess\xc3\xa4 Askolan kunnan kanssa Askolan kunnanvaltuuston lautakuntana. Lautakunnan nimi on Askolan rakennus- ja ymp\xc3\xa4rist\xc3\xb6nsuojelulautakunta.\n_START_SECTION_\nSivistystoimi\n_START_PARAGRAPH_\nMyrskyl\xc3\xa4n kunnan sivistystoimeen liittyv\xc3\xa4t Myrskyl\xc3\xa4n peruskoulu ja Myrskyl\xc3\xa4n kunnankirjasto. Kirjasto toimii Myrskyl\xc3\xa4n 1958 rakennetussa kunnantalossa. Aikaisemmin kirjaston tila oli puolet nykyisest\xc3\xa4, mutta nyttemmin se k\xc3\xa4ytt\xc3\xa4\xc3\xa4 entist\xc3\xa4 valtuustoalia. Myrskyl\xc3\xa4n kunnanvaltuuston kokoukset j\xc3\xa4rjestet\xc3\xa4\xc3\xa4n Myrskyl\xc3\xa4n puolivakinaisen palokunnan palokunnantalon kokoustiloissa.\n_START_SECTION_\nTekninen toimi\n_START_PARAGRAPH_\nMyrskyl\xc3\xa4n kunnan teknisell\xc3\xa4 toimella on yhteisty\xc3\xb6t\xc3\xa4 Askolan kunnan kanssa, lakis\xc3\xa4\xc3\xa4teinen ymp\xc3\xa4rist\xc3\xb6hallinto on yhteinen ymparist\xc3\xb6lautakunnan ja ymp\xc3\xa4rist\xc3\xb6sihteerin osalta._NEWLINE_Muiden muassa Loviisan kaupunki saa osan vedest\xc3\xa4\xc3\xa4n Myrskyl\xc3\xa4n kirkonkyl\xc3\xa4n Kent\xc3\xa4nm\xc3\xa4en vedenottamolta.\n_START_SECTION_\nMaasto\n_START_PARAGRAPH_\nPinnanmuodoiltaan Myrskyl\xc3\xa4 on etel\xc3\xa4suomalaista suhteellisen v\xc3\xa4h\xc3\xa4isten korkeuserojen seutua, mutta kunnan alueella on kuitenkin hyvin vaihtelevia maisemia. Maasto on peltoja ja tavanomaista sekamets\xc3\xa4\xc3\xa4 sek\xc3\xa4 siell\xc3\xa4 t\xc3\xa4\xc3\xa4ll\xc3\xa4 kallioita, joista osa on varsin jyrkki\xc3\xa4. Myrskyl\xc3\xa4ss\xc3\xa4 on joitain suuria j\xc3\xa4\xc3\xa4kautisia siirtolohkareita: Hallilan Tonttukirkko , Jaakkolan Karhukivi ja Laivakivi sek\xc3\xa4 Hy\xc3\xb6vinkyl\xc3\xa4n Tallsten._NEWLINE_Luonnonsuojelualueita Myrskyl\xc3\xa4ss\xc3\xa4 ovat Paavolan kolme luonnonsuojelualuetta ja Sopaj\xc3\xa4rven luonnonsuojelualue.\n_START_SECTION_\nJoet ja j\xc3\xa4rvet\n_START_PARAGRAPH_\nP\xc3\xa4\xc3\xa4osa Myrskyl\xc3\xa4st\xc3\xa4 kuuluu  Koskenkyl\xc3\xa4njoen ja sen sivujoen Myrskyl\xc3\xa4njoen vesist\xc3\xb6alueeseen. Lounaisin osa kunnasta on Ilolanjoen valuma-aluetta ja pieni kulma l\xc3\xa4nness\xc3\xa4 Porvoonjoen valuma-aluetta. Miltei puolet j\xc3\xa4rvist\xc3\xa4 kuuluu Myrskyl\xc3\xa4njoen valuma-alueeseen.\n_START_SECTION_\nKoskenkyl\xc3\xa4njoen vesist\xc3\xb6\n_START_PARAGRAPH_\nKunnan alueella ei ole kovin suuria jokia, mutta kyliss\xc3\xa4 on runsaan hehtaarin laajuisia j\xc3\xa4rvi\xc3\xa4. Kunnan j\xc3\xa4rvi\xc3\xa4 ovat Isoj\xc3\xa4rvi, Kirkkoj\xc3\xa4rvi, Muttilanj\xc3\xa4rvi, P\xc3\xb6yrysj\xc3\xa4rvi, Sopaj\xc3\xa4rvi, Sulkavanj\xc3\xa4rvi, Siippo ja V\xc3\xa4h\xc3\xa4j\xc3\xa4rvi._NEWLINE_Suurin niist\xc3\xa4 on Kirkkoj\xc3\xa4rvi, joka sijaitsee Myrskyl\xc3\xa4n kirkonkyl\xc3\xa4n it\xc3\xa4puolella. Kirkkoj\xc3\xa4rven koillisrantaan on kaavoitettu Kirkonkyl\xc3\xa4nranta-niminen asuinalue, joka sijaitsee l\xc3\xa4hell\xc3\xa4 entist\xc3\xa4 Myrskyl\xc3\xa4n kartanoa. L\xc3\xa4hell\xc3\xa4 kirkonkyl\xc3\xa4\xc3\xa4 ovat my\xc3\xb6s Sopaj\xc3\xa4rvi Sopaj\xc3\xa4rvell\xc3\xa4 ja Siippo Artj\xc3\xa4rventien ja Lapinj\xc3\xa4rventien v\xc3\xa4lill\xc3\xa4 Myllykyl\xc3\xa4ss\xc3\xa4 sek\xc3\xa4 Muttilanj\xc3\xa4rvi Muttilassa hieman et\xc3\xa4\xc3\xa4mp\xc3\xa4n\xc3\xa4. Sulkavanj\xc3\xa4rvi on Hallilassa Pernajan Koskenkyl\xc3\xa4\xc3\xa4n johtavan tien varrella. N\xc3\xa4m\xc3\xa4 kaikki j\xc3\xa4rvet laskevat Koskenkyl\xc3\xa4njokeen Myrskyl\xc3\xa4njoen kautta._NEWLINE_Kirkkoj\xc3\xa4rvest\xc3\xa4 it\xc3\xa4\xc3\xa4n sijaitsevassa Syv\xc3\xa4j\xc3\xa4rvess\xc3\xa4 on Myrskyl\xc3\xa4n kunnan virallinen uimapaikka. T\xc3\xa4m\xc3\xa4 j\xc3\xa4rvi laskee Koskenkyl\xc3\xa4njokeen Pekinojan kautta. Syv\xc3\xa4j\xc3\xa4rven l\xc3\xa4hialue ja rannat ovat suosittuja pientaloasumispaikkoja mahdollisesti siksi, ett\xc3\xa4 ne sijaitsevat l\xc3\xa4hell\xc3\xa4 kirkonkyl\xc3\xa4\xc3\xa4.\n_START_SECTION_\nIlolanjoen vesist\xc3\xb6\n_START_PARAGRAPH_\nTankvallinojan kautta Ilolanjokeen laskevat Pakilassa Kotoj\xc3\xa4rvi, Pimij\xc3\xa4rvi ja Valkj\xc3\xa4rvi. Valkj\xc3\xa4rvi on kunnan etel\xc3\xa4osassa, ja se ulottuu my\xc3\xb6s Askolan puolelle._NEWLINE_J\xc3\xa4rvel\xc3\xa4nj\xc3\xa4rvi J\xc3\xa4rvel\xc3\xa4ss\xc3\xa4 ja Teeno Kankkilassa laskevat Ilolanjokeen sen yl\xc3\xa4osassa.\n_START_SECTION_\nPorvoonjoen vesist\xc3\xb6\n_START_PARAGRAPH_\nKokkusan Teeno eli Puntarj\xc3\xa4rvi Kankkilassa kuuluu ainoana Myrskyl\xc3\xa4n j\xc3\xa4rvist\xc3\xa4 Porvoonjoen vesist\xc3\xb6alueeseen.\n_START_SECTION_\nLiikenne\n_START_PARAGRAPH_\nMyrskyl\xc3\xa4n tieyhteyksiin kuuluvat seututie 167, joka kulkee etel\xc3\xa4st\xc3\xa4 Koskenkyl\xc3\xa4st\xc3\xa4 Myrskyl\xc3\xa4n kirkonkyl\xc3\xa4n kautta pohjoiseen Orimattilan suuntaan. Pukkilan suunnasta Myrskyl\xc3\xa4n kirkonkyl\xc3\xa4\xc3\xa4n vie seututie 162. Artj\xc3\xa4rven suunnasta Myrskyl\xc3\xa4n kirkonkyl\xc3\xa4\xc3\xa4n vie puolestaan seututie 174. Muita huomattavia teit\xc3\xa4 ovat yhdystie 1605 kunnan kaakkoisosassa ja kirkonkyl\xc3\xa4st\xc3\xa4 it\xc3\xa4\xc3\xa4n Lapinj\xc3\xa4rven Porlammille viev\xc3\xa4 yhdystie 1751._NEWLINE_Myrskyl\xc3\xa4n koillisosan halki kulkee Lahti\xe2\x80\x93Loviisa-rata, johon kuuluva Myrskyl\xc3\xa4n rautatieasema sijaitsee kunnan rajojen ulkopuolella Lapinj\xc3\xa4rven Porlammin kyl\xc3\xa4ss\xc3\xa4. Asemalta on noin kuuden kilometrin matka l\xc3\xa4nteen Myrskyl\xc3\xa4n kirkonkyl\xc3\xa4\xc3\xa4n. Myrskyl\xc3\xa4n kunnan alueella on kuitenkin sijainnut saman rautatien toinen rautatieasema, jonka nimi oli Artj\xc3\xa4rven rautatieasema. Rautatien henkil\xc3\xb6liikenne loppui jo 1970-luvulla.\n_START_SECTION_\nTaajamat\n_START_PARAGRAPH_\nVuoden 2017 lopussa Myrskyl\xc3\xa4ss\xc3\xa4 oli 1\xc2\xa0969 asukasta, joista 942 asui taajamissa, 1 012 haja-asutusalueilla ja 15 asukkaan asuinpaikan koordinaatit eiv\xc3\xa4t olleet tiedossa. Taajama-aste lasketaan niist\xc3\xa4 asukkaista, joiden asuinpaikan koordinaatit ovat tiedossa; Myrskyl\xc3\xa4n taajama-aste on 48,2\xc2\xa0%. Myrskyl\xc3\xa4n taajamav\xc3\xa4est\xc3\xb6 kuuluu vain yhteen taajamaan eli kunnan keskustaajamaan Myrskyl\xc3\xa4n kirkonkyl\xc3\xa4\xc3\xa4n, jossa oli vuoden 2017 lopussa 942 asukasta.\n_START_SECTION_\nElinkeinorakenne\n_START_PARAGRAPH_\nNoin kolmasosa myrskyl\xc3\xa4l\xc3\xa4isist\xc3\xa4 ty\xc3\xb6skentelee tuotannossa tai rakennustoiminnassa. Kunnassa on savukalanjalostusta, muoviteollisuutta, kiviteollisuutta ja maalaiskunnalle tyypillisi\xc3\xa4 palveluita.\n_START_SECTION_\nRakennustarviketuotanto\n_START_PARAGRAPH_\nMyrskyl\xc3\xa4ss\xc3\xa4 louhitaan punagraniittia, yht\xc3\xa4 kaupallista graniittilajia, jonka kaupallinen nimi rakennustarvikkeena on Myrskyl\xc3\xa4 Red. Siit\xc3\xa4 louhitaan eduskunnan uudet portaat 2 700 metri\xc3\xa4 pitk\xc3\xa4n\xc3\xa4. _NEWLINE_Suomen tuhannesta suurimmasta maatilassa Myrskyl\xc3\xa4ss\xc3\xa4 sijaitsee nelj\xc3\xa4. Suurin n\xc3\xa4ist\xc3\xa4 tiloista on kooltaan 291,55 hehtaaria ja pienin 157,87 hehtaaria.\n_START_SECTION_\nElintarviketeollisuus\n_START_PARAGRAPH_\nMyrskyl\xc3\xa4ss\xc3\xa4 on ollut 1900-luvun alussa kuusi meijeri\xc3\xa4: Grevn\xc3\xa4sin osuusmeijeri (Kreivil\xc3\xa4ss\xc3\xa4), Hallilan meijeri, Myrskyl\xc3\xa4n kartanon meijeri, Nybron meijeri, Koukj\xc3\xa4rven meijeri ja Labbomin meijeri (Jaakkolassa). My\xc3\xb6hemmin Myrskyl\xc3\xa4n kirkonkyl\xc3\xa4ss\xc3\xa4 toimi my\xc3\xb6s E-liikkeen meijeri. Sen tiloissa toimii kalasavustamo Safu. Myrskyl\xc3\xa4n Savustamo tuottaa kalajalosteita my\xc3\xb6s vientiin ja sill\xc3\xa4 on tehtaanmyym\xc3\xa4l\xc3\xa4. Apetit Pakaste Oy:n hallussa savustamo suljettiin, mutta se avattiin 2015 uudelleen, kun Ahvenkosken Savu Oy osti tilat. Nyky\xc3\xa4\xc3\xa4n Ahvenkosken Savu ei toimi en\xc3\xa4\xc3\xa4 lainkaan Ahvenkoskella, vaan kaikki senkin toimina on keskitetty aikeisempaa laajempiin tiloihin Myrskyl\xc3\xa4\xc3\xa4n. Myrskyl\xc3\xa4n savustamolla on jatkuvasti auki oleva tehtaanmyym\xc3\xa4l\xc3\xa4 tuotantotilojen yhteydess\xc3\xa4 samassa rakennuksessa.\n_START_SECTION_\nPuutuote- ja huonekaluteollisuus\n_START_PARAGRAPH_\nMyrskyl\xc3\xa4n huonekalutehdas oli toiminnassa ollessaan suuri teollinen ty\xc3\xb6llist\xc3\xa4j\xc3\xa4. Nyky\xc3\xa4\xc3\xa4n sen kiinteist\xc3\xb6 palvelee rautakaupan ja atk-yrityksen sek\xc3\xa4 puukenk\xc3\xa4tehtaan tiloina. Tiloissa on my\xc3\xb6s kansanopiston kutomatoimintaa ja ProAgrian neuvontapiste.\n_START_SECTION_\nRahoituksen v\xc3\xa4litys\n_START_PARAGRAPH_\nMyrskyl\xc3\xa4n kirkonkyl\xc3\xa4ss\xc3\xa4 kaksi pankkia. Kirkonkyl\xc3\xa4ss\xc3\xa4 on Myrskyl\xc3\xa4n S\xc3\xa4\xc3\xa4st\xc3\xb6pankin p\xc3\xa4\xc3\xa4konttori, ja sivukonttorit ovat Orimattilassa ja M\xc3\xa4nts\xc3\xa4l\xc3\xa4ss\xc3\xa4._NEWLINE_Siirtov\xc3\xa4en mukana vuonna 1946 kuntaan tuli my\xc3\xb6s vuoden 2015 alusta Orimattilan Osuuspankkiiin liittyv\xc3\xa4 Myrskyl\xc3\xa4n Osuuspankki, joka oli aiemmin nimelt\xc3\xa4\xc3\xa4n Uukuniemen Latvasyrj\xc3\xa4n Osuuskassa. V\xc3\xa4kilukuun n\xc3\xa4hden Myrskyl\xc3\xa4ss\xc3\xa4 on ollut Uudenmaan eniten pankkikonttoreita v\xc3\xa4kilukuun suhteutettuna. 2018 Orimattilan Osuuspankin Myrskyl\xc3\xa4n konttori suljettiin, ja kiinteist\xc3\xb6 myytiin maanainesyritykselle. Konttori on k\xc3\xa4yt\xc3\xb6ss\xc3\xa4 en\xc3\xa4\xc3\xa4 vain neuvotteluja varten pyynn\xc3\xb6st\xc3\xa4.\n_START_SECTION_\nV\xc3\xa4hitt\xc3\xa4iskauppa\n_START_PARAGRAPH_\nV\xc3\xa4hitt\xc3\xa4iskaupan palveluihin kuuluu Osuuskauppa H\xc3\xa4meenmaahan kuuluneen vanhan osuuskaupparakennuksen paikalle rakennettu Sale. _NEWLINE_Salea ennen sen paikalla oli Myrskyl\xc3\xa4n Osuuskaupan rakennus vuodelta 1929. Myrskyl\xc3\xa4n Osuuskauppa lakkasi 1962 ja se liittyi Orimattilan Osuuskauppaan. _NEWLINE_Myrskyl\xc3\xa4ss\xc3\xa4 on toiminut my\xc3\xb6s Lahden Osuuskauppa ja yksityiskauppiaita. _NEWLINE_Myrskyl\xc3\xa4n Osuuskauppa r.l.:n ensimm\xc3\xa4inen myym\xc3\xa4l\xc3\xa4 vuosilta 1919\xe2\x80\x931929 on edelleen olemassa ja se tunnetaan Pelanderin talona. _NEWLINE_1929 vuodelta paikalla ollut Myrskyl\xc3\xa4n Osuuskaupan toinen rakennus purettiin, ja sen tilalle rakennettiin yksikerroksinen Salen rakennus. Osuuskaupan ja kahvilan l\xc3\xa4hell\xc3\xa4 oleva kaksikerroksinen asuintalo on toiminut aikaisemmin Myrskyl\xc3\xa4n apteekkina. Nykyinen apteekki toimii Myrskyl\xc3\xa4n kunnanviraston rakennuksessa._NEWLINE_K-Market Myrskylyhty suljettiin vuoden 2013 aikana, joten S-ryhm\xc3\xa4n Sale on ainoa varsinainen elintarvikeliike Myrskyl\xc3\xa4ss\xc3\xa4. Kreivil\xc3\xa4n kyl\xc3\xa4ss\xc3\xa4 asuvat asioivat Liljendalin v\xc3\xa4hitt\xc3\xa4iskaupoissa. Myrskyl\xc3\xa4ss\xc3\xa4 on my\xc3\xb6s kahvila-ravintola Myrskyt\xc3\xa4hden yhteydess\xc3\xa4 toimiva asiamiesposti, kukkia myyv\xc3\xa4 kioski ja Myrskyl\xc3\xa4n apteekki, mik\xc3\xa4 toimii my\xc3\xb6s matkahuollon asiamiehen\xc3\xa4. Kirkonkyl\xc3\xa4ss\xc3\xa4 oli lis\xc3\xa4ksi kaksi autokorjaamoa,  joista toinen suljettiin 2015, ja Muttilassa kolmas autokorjaamo.\n_START_SECTION_\nViihde\n_START_PARAGRAPH_\nKiparkatti-nimisell\xc3\xa4 alueella tanssipaikka ja Kent\xc3\xa4nm\xc3\xa4ell\xc3\xa4 pururata. Kiparkatin alue liittyi usein my\xc3\xb6s Etel\xc3\xa4-Suomen sotilasl\xc3\xa4\xc3\xa4nin sotaharjoituksiin. Kiparkatin l\xc3\xa4hell\xc3\xa4 on suurehko kaupallinen soranottamo.\n_START_SECTION_\nKunnalliset palvelut\n_START_PARAGRAPH_\nMyrskyl\xc3\xa4n kirkonkyl\xc3\xa4n koulu antaa opetusta peruskoulun 1.\xe2\x80\x936. luokille. Lis\xc3\xa4ksi koulutoimeen kuuluu erityisluokkien opetusta ja esiopetusta Myrskyl\xc3\xa4n kirkonkyl\xc3\xa4n koulun tiloissa. Lukiota myrskyl\xc3\xa4l\xc3\xa4iset k\xc3\xa4yv\xc3\xa4t yleens\xc3\xa4 joko Erkko-lukiossa Orimattilassa. Aikaisemmin k\xc3\xa4ytiin my\xc3\xb6s Porlammin lukiossa, joka lakkautettiin, Lapinj\xc3\xa4rvell\xc3\xa4._NEWLINE_L\xc3\xa4hin peruskoulun ylimpien luokkien koulu on Orimattilassa. Porlammin peruskoulun ylimm\xc3\xa4t luokat Lapinj\xc3\xa4rvi lakkautti._NEWLINE_Myrskyl\xc3\xa4n kirjasto toimii samassa rakennuksessa kunnanviraston kanssa. Kirjaston lehtienlukusali ja puolet lainausosastosta toimii Myrskyl\xc3\xa4n kunnanvaltuuston entisess\xc3\xa4 istuntosalissa 1958 rakennetulla tiilisell\xc3\xa4 Myrskyl\xc3\xa4n kunnanvirastolla.\n_START_SECTION_\nTapahtumia\n_START_PARAGRAPH_\nMyrskyl\xc3\xa4ss\xc3\xa4 j\xc3\xa4rjestet\xc3\xa4\xc3\xa4n kes\xc3\xa4isin Myrskyl\xc3\xa4-tapahtuma. Urheilutapahtumiin kuuluu vuonna 1969 alkanut Kiparkatin piikki, joka muuttui vuonna 1974 Lassen h\xc3\xb6lk\xc3\xa4ksi Lasse Vir\xc3\xa9nin voitettua kultamitalit kes\xc3\xa4olympialaisissa 1972. H\xc3\xb6lk\xc3\xa4n j\xc3\xa4rjest\xc3\xa4j\xc3\xa4n\xc3\xa4 toimii urheiluseura Myrskyl\xc3\xa4n Myrsky._NEWLINE_Moottoriurheilua edustaa Mad Max Pulling Team, joka on voittanut Tractor Pullingin Suomen mestaruuden modified mini 950\xc2\xa0kg -luokassa kausina 2003, 2004, 2005, 2006, 2007 ja 2008. Orimattilan autourheilijat yhdess\xc3\xa4 Autoliiton Myrskyl\xc3\xa4n osaston kanssa j\xc3\xa4rjest\xc3\xa4v\xc3\xa4t Kylm\xc3\xa4suon ja Paavolan kautta kulkevan Kylm\xc3\xa4suon erikoiskokeen Myrskyl\xc3\xa4n pohjoisosassa. Reitti on 14,6 kilometrin mittainen, ja se k\xc3\xa4sitt\xc3\xa4\xc3\xa4 matkan seututie 167:n liittym\xc3\xa4st\xc3\xa4 Paavolantielle ja Kylm\xc3\xa4suontiet\xc3\xa4 pitkin takaisin etel\xc3\xa4\xc3\xa4n seututie 167:n risteykseen._NEWLINE_Jaakkolassa j\xc3\xa4rjestet\xc3\xa4\xc3\xa4n vuosittain siltajuhlat eli entiset vapaapalokunnan juhlat. _NEWLINE_Pitopaikka sijaitsee Jaakkolan sillan it\xc3\xa4puolella joen varrella olevan Labbom FBK:n vajan l\xc3\xa4hell\xc3\xa4. Siltajuhlat ovat p\xc3\xa4\xc3\xa4asiassa nyyttikestimuotoiset, ja niiden ohjelmaan kuuluu my\xc3\xb6s soittoa. Jaakkolan lis\xc3\xa4ksi my\xc3\xb6s Orimattilan T\xc3\xb6nn\xc3\xb6ss\xc3\xa4 j\xc3\xa4rjestet\xc3\xa4\xc3\xa4n vuosittain T\xc3\xb6nn\xc3\xb6n siltajuhlat._NEWLINE_Hein\xc3\xa4kuussa 2011 j\xc3\xa4rjestettiin Myrskyl\xc3\xa4n 375-vuotismessut, joilla myrskyl\xc3\xa4l\xc3\xa4iset yhdistykset ja yritykset esitt\xc3\xa4ytyiv\xc3\xa4t. Tilaisuuden juonsi Timo T. A. Mikkonen, ja l\xc3\xa4sn\xc3\xa4 oli entisi\xc3\xa4 kunnanjohtajia, luottamushenkil\xc3\xb6it\xc3\xa4 ja seurakunnan kirkkoherra. N\xc3\xa4yttelyss\xc3\xa4 oli mukana muun muassa museotraktoreita, ty\xc3\xb6koneita, moottoripy\xc3\xb6ri\xc3\xa4, mopoja ja autoja. Ulkopihalla esiteltiin erilaisia maatalouden suuria ty\xc3\xb6koneita ja maaseudun elinkeinoja. Yleis\xc3\xb6lenn\xc3\xa4tyst\xc3\xa4 j\xc3\xa4rjestettiin helikopterilla. T\xc3\xa4t\xc3\xa4 ennen Myrskyl\xc3\xa4-messut oli j\xc3\xa4rjestetty kunnan 350-vuotisjuhlien kunniaksi._NEWLINE_Joulukuussa noin viikkoa ennen joulup\xc3\xa4iv\xc3\xa4\xc3\xa4 Myrskyl\xc3\xa4n suomalainen nuorisoseura, Myrskyl\xc3\xa4n evankelis-luterilainen seurakunta, Myrskyl\xc3\xa4n Sos.dem. Ty\xc3\xb6v\xc3\xa4enyhdistys ja Myrskyl\xc3\xa4n kunta j\xc3\xa4rjest\xc3\xa4v\xc3\xa4t joulujuhlan Myrskyl\xc3\xa4n Kinolla._NEWLINE_Vuosittain ajallisesti l\xc3\xa4hell\xc3\xa4 talvip\xc3\xa4iv\xc3\xa4n seisausta,  j\xc3\xa4rjest\xc3\xa4v\xc3\xa4t It\xc3\xa4-Uudenmaan MTK ja Myrskyl\xc3\xa4n Reservil\xc3\xa4iset joulutulet yhdystie 1751:n alussa, Myrskyl\xc3\xa4n paloaseman ja Kinon l\xc3\xa4hell\xc3\xa4. Tapa alkoi 2009.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nKirkonkyl\xc3\xa4ss\xc3\xa4 sijaitsee Myrskyl\xc3\xa4n 1700-luvun lopulta ja vuodelta 1803 per\xc3\xa4isin oleva kirkko. Se on j\xc3\xa4rjestyksess\xc3\xa4 Myrskyl\xc3\xa4n seurakunnan kolmas kirkko. My\xc3\xb6s ensimm\xc3\xa4inen kirkko oli samalla alueella, mutta sen sijainti oli hieman nykyist\xc3\xa4 kaakommassa._NEWLINE_Myrskyl\xc3\xa4n kotiseutumuseon kokoelmat sijaitsevat kahdessa vanhassa kirkkomakasiinissa. Museo on avoinna kes\xc3\xa4kuusta elokuuhun._NEWLINE_Noin kilometrin verran kirkonkyl\xc3\xa4st\xc3\xa4 it\xc3\xa4\xc3\xa4n on Myrskyl\xc3\xa4n kartanon p\xc3\xa4\xc3\xa4rakennus. Se on ollut hoitamattomana yli pari vuosikymment\xc3\xa4 ja p\xc3\xa4\xc3\xa4ssyt pahasti rapistumaan, mutta viime vuosina sit\xc3\xa4 on saatu jonkin verran korjattua. Myrskyl\xc3\xa4n kartano oli aikoinaan kunnan taloudellinen keskus._NEWLINE_Myrskyl\xc3\xa4\xc3\xa4n on pystytetty kaksi patsasta. Lasse Vir\xc3\xa9nin patsas on kirkonkyl\xc3\xa4n keskell\xc3\xa4 Salen it\xc3\xa4puolella. Myrskyl\xc3\xa4n ilmavalvonta-asemalla toimineiden Ilmavalvontalottien muistomerkki paljastettiin vuonna 2009 Myrskyl\xc3\xa4nkyl\xc3\xa4n Kent\xc3\xa4nm\xc3\xa4ell\xc3\xa4 kunnan vedenottamon l\xc3\xa4hell\xc3\xa4. Muistomerkin pysyttiv\xc3\xa4t Myrskyl\xc3\xa4n reservil\xc3\xa4iset ja Myrskyl\xc3\xa4n reserviupseerit.\n_START_SECTION_\nMaantieliikenne\n_START_PARAGRAPH_\nMyrskyl\xc3\xa4n kirkonkyl\xc3\xa4ss\xc3\xa4 Osuuskauppa H\xc3\xa4meenmaan Myrskyl\xc3\xa4n Salen etel\xc3\xa4puolella on kaukoliikenteen linja-autopys\xc3\xa4kki. Samalla alueella on ABC:n bensiini- ja diesel\xc3\xb6ljytankkauspiste. Myrskyl\xc3\xa4n keskeisimm\xc3\xa4t asfaltoidut tieyhteydet ovat Lahden \xe2\x80\x93 Loviisan Pernajan Koskenkyl\xc3\xa4ntie, Koskenkyl\xc3\xa4ntie seututie 167 ja M\xc3\xa4nts\xc3\xa4l\xc3\xa4n-Myrskyl\xc3\xa4n tie, 162 sek\xc3\xa4 Koskenkyl\xc3\xa4n tielt\xc3\xa4 l\xc3\xa4htev\xc3\xa4 Porvoon-Myrskyl\xc3\xa4n tie, Porvoontie yhdystie 1605.\n_START_SECTION_\nTietoliikenne\n_START_PARAGRAPH_\nAvoin langaton l\xc3\xa4hiverkko on Kartanonm\xc3\xa4en l\xc3\xa4hell\xc3\xa4 rautakauppa V. Vilkmanin rakennuksessa entisess\xc3\xa4 Myrskyl\xc3\xa4 Oy:n konkurssiin menneen huonekalutehtaan kiinteist\xc3\xb6ss\xc3\xa4. Muita avoimia langattomia l\xc3\xa4hiverkkoja ovat Myrskyl\xc3\xa4n kirjaston verkko 1958 rakennetussa Myrskyl\xc3\xa4n kunnantalossa, jossa toimi ennen uudisrakennuksen valmistumista vuosikymmeni\xc3\xa4 my\xc3\xb6s Myrskyl\xc3\xa4n kunnan palokunta._NEWLINE_Myrskyl\xc3\xa4n kirkonkyl\xc3\xa4ss\xc3\xa4 on HSPA+ -tietoliikenneyhteydet ja DNA:n LTE-yhteys.\n_START_SECTION_\nRuokakulttuuri\n_START_PARAGRAPH_\nMyrskyl\xc3\xa4n pit\xc3\xa4j\xc3\xa4ruoiksi nimettiin 1980-luvulla imelletty perunalaatikko, makaronilaatikko, Lassen maksalaatikko, lanttulaatikko, klimppisoppa, rosolli, aladobi, kotijuusto, luumukiisseli ja kermavaahto.'